KIRJALLINEN KYSYMYS P-2562/02 esittäjä(t): Professor Sir Neil MacCormick (Verts/ALE) komissiolle. Reach-järjestelmä.



Virallinen lehti nro 052 E , 06/03/2003 s. 0185 - 0186



KIRJALLINEN KYSYMYS P-2562/02 esittäjä(t): Professor Sir Neil MacCormick (Verts/ALE) komissiolle (10. syyskuuta 2002) Aihe: Reach-järjestelmä Tietääkö komissio, että kemiallisten aineiden testaukseen ja rekisteröintiin ehdotetun Reach-järjestelmän eräistä näkökohdista ollaan laajalti huolissaan? Aikooko komissio arvioida Reach-järjestelmää uudelleen siltä osin kun se lisää huomattavasti eläinkokeiden määrää monien Euroopan kansalaisten mielestä sietämättömällä tavalla? Miten komissio suhtautuu Reach-järjestelmän käyttämiseen sellaisiin kemikaaleihin, jotka ovat sidosaineina lopputuotteissa, jolloin niiden kemialliset ominaisuudet ovat täysin erilaisia kuin normaalitilassa? Margot Wallströmin komission puolesta antama vastaus (3. lokakuuta 2002) Komissio ehdotti REACH-järjestelmää valkoisessa kirjassa Tulevaa kemikaalipolitiikkaa koskeva strategia(1). Järjestelmän tarkoituksena on ihmisten terveyden ja ympäristön suojelu kemikaalien aiheuttamilta mahdollisilta riskeiltä. Hyvin suuri osa yhteisön markkinoilla olevista kemiallisista aineista on sellaisia, joiden vaarallisista ominaisuuksista ja käyttötavoista ei ole saatavilla riittävästi tietoa, jotta vaadittu korkea suojelutaso voidaan taata. Tiedon lisäämiseksi ja sen kautta kemikaalien käytön seurannan ja valvonnan parantamiseksi valkoisessa kirjassa ehdotetaan testausohjelman lisäksi erityisesti kemikaaleja koskevien tietojen kokoamista. Tarvittavia tietoja voidaan hakea mistä tahansa lähteestä niin yhteisöstä kun muualta maailmasta. Koe-eläimillä tehtävään testaamiseen pitäisi turvautua vain muiden mahdollisuuksien puuttuessa. Kemikaalistrategian poliittisiin tavoitteisiin kuuluukin muiden kuin eläinkokeiden edistäminen. REACH-järjestelmässä ehdotetaan seuraavia toimenpiteitä eläinkokeiden määrän minimoimiseksi: - Aineiden, joiden tuotanto- ja/tai tuontimäärät ovat 110 tonnia vuodessa, testaukset olisi yleensä rajoitettava in vitro -menetelmiin. Yhteisön markkinoille saatetuista noin 30 000:sta ns. olemassa olevasta aineesta 20 000 kuuluu tähän luokkaan. - Otetaan huomioon käytettävissä olevat aineiden myrkyllisyyttä ja ekomyrkyllisyyttä koskevat tiedot ja epidemiologiset tutkimukset. - Muutetaan yleisiä testausvaatimuksia siten, että niihin sisällytetään altistumiseen perustuvat testit silloin, kun se on tarkoituksenmukaista. - Kehitetään ainekohtaisia testausohjelmia viranomaisten valvonnassa aineille, joiden tuotantomäärät ovat suuria. - Suositaan sellaisten vaihtoehtoisten lisätestausmenetelmien kehittämistä, joissa käytetään vähemmän eläimiä tai ei käytetä niitä lainkaan. - Jaotellaan aineet ryhmiin, jotta testejä voitaisiin tehdä mahdollisimman vähän silloin, kun se on mahdollista. - Eläinkokeita koskevien tietojen jakaminen rekisteröintihakemuksia jättävien yritysten välillä tehdään pakolliseksi, ja luottamuksellisuussyistä myönnettäviä poikkeuksia sallitaan vain rajoitetusti. Komissio järjesti kokouksia kahdeksan työryhmän kanssa lokakuun 2001 ja helmikuun 2002 välillä teknisten asiantuntijoiden kuulemiseksi valkoiseen kirjaan liittyvistä erikoiskysymyksistä. Kysymykset koskivat muun muassa erilaisia testaukseen liittyviä näkökohtia ja niiden vaikutusta eläinten hyvinvointiin. Asiantuntijoita, muun muassa eläintensuojelujärjestöjen asiantuntijoita, pyydettiin esittämään ehdotuksia. Komissio on tietoinen siitä, että kemikaalien ominaisuudet saattavat muuttua merkittävästi, kun niitä käytetään polymeereissä sidosaineena. Myös tällaiset ominaisuudet on tunnettava, jotta käytön turvallisuus voidaan varmistaa. Komission tarkoituksena on kehittää asianmukainen ja oikeasuhteinen järjestelmä tarvittavien tietojen tuottamiseksi. Todettakoon lopuksi, että komissio pyrkii tasapainottamaan eläintensuojeluun liittyvät näkökohdat sekä sellaiset kemikaalien mahdollisesti aiheuttamat ihmisten terveyttä ja ympäristöä uhkaavat vakavat vaarat, jotka johtuvat siitä, ettei kemikaalien ominaisuuksia ja käyttötapoja tunneta riittävästi. (1) KOM(2001) 88 lopullinen, saatavilla Internetistä:http://europa.eu.int/comm/environment/chemicals/0188_en.pdf.